যোগীরাজ্যের স্কুল ভবনে উড়ল প্যালেস্তাইনের পতাকা! তারপর কী হল?

ওয়েব ডেস্ক: ভারতের বুকে উড়ল প্যালেস্তাইনের পতাকা (Palestine Flag)। কোনও ফাঁকা জায়গা বা ব্যক্তিগত জায়গায় নয়, ভিনদেশি পতাকা ওড়ানো হল এক সরকারি স্কুলের ভবনে (Government School Building)। বিজেপি শাসিত উত্তরপ্রদেশে (Uttar Pradesh) ঘটল এই ঘটনা। এই ঘটনা প্রকাশ্যে আসতেই শুরু হয় শোরগোল। অবশেষে নড়েচড়ে বসে প্রশাসন। যোগীরাজ্যের লখিমপুর খেরিতে সরকারি স্কুল ভবনে প্যালেস্তাইনি পতাকা উত্তোলনের ঘটনায় সাতজনের বিরুদ্ধে মামলা দায়ের করল পুলিশ।

জানা গিয়েছে, রবিবার লখাহা আলিগঞ্জ গ্রামে ওই ঘটনা ঘটে। অভিযোগ অনুযায়ী, স্থানীয় তিন ব্যক্তি — সাদ্দাম, বউরা ও আনান্নে আরও একটি উচ্চ প্রাথমিক বিদ্যালয়ের ছাদে প্যালেস্তাইনের পতাকা উত্তোলন করেন। সেই সময় কয়েকজন গ্রামবাসী আপত্তি জানালে অভিযুক্তরা তাঁদের সঙ্গে অশ্রাব্য ভাষায় গালিগালাজ করে এবং ভয় দেখায় বলে অভিযোগ। তবে শুধু ওই তিনজন নয়, তিন অভিযুক্তের সঙ্গে ছিল আরও চারজন সহযোগী, এমনটাই অভিযোগ সামনে এসেছে।

আরও পড়ুন: ভারী বৃষ্টিতে স্থগিত চারধাম ও হেমকুণ্ড সাহিব যাত্রা

ঘটনা রুখতে না পেরে সরাসরি থানায় গিয়ে অভিযোগ দায়ের করেন আলিগঞ্জ গ্রামের বাসিন্দা সঞ্জয় ত্রিবেদী। দায়ের হওয়া এই অভিযোগের ভিত্তিতে ফুলবেহর থানার পুলিশ তদন্তে নামে। সাতজনের বিরুদ্ধে ভারতীয় ন্যায় সংহিতা অনুযায়ী মামলা রুজু হয় বলে জানিয়েছে উত্তরপ্রদেশ পুলিশ। অভিযুক্তদের বিরুদ্ধে শত্রুতা ছড়ানো, ইচ্ছাকৃতভাবে অপমান ও শান্তিভঙ্গের চেষ্টা এবং হুমকি দেওয়ার মতো ধারায় অভিযোগ আনা হয়েছে। পুলিশ জানিয়েছে, ঘটনাটি তদন্তাধীন রয়েছে।

দেখুন আরও খবর:

The post যোগীরাজ্যের স্কুল ভবনে উড়ল প্যালেস্তাইনের পতাকা! তারপর কী হল? first appeared on KolkataTV.